[Foto’s] Man kritiek ná vliegongelukFoto: Netcare 911 ŉ Man is Saterdagoggend in ŉ kritieke toestand na ŉ hospitaal gehaas nadat hy by ŉ vliegveld in Orient Hills in die Magaliesburg-omgewing in ŉ vliegongeluk betrokke was. Nick Dollman, woordvoerder van Netcare 911, het gesê paramedici is om 07:37 na die toneel ontbied. “Volgens inligting vanaf die toneel het die vlieënier probeer om ŉ mikrovliegtuig te land toe hy in ŉ vliegtuigskuur vasgevlieg het,” het Dollman gesê. Hy het gesê die man, vermoedelik 46 jaar oud, was in ŉ kritieke toestand en moes op ŉ asemhalingsmasjien geplaas word. Hy is daarna met ŉ Netcare 911-helikopter na ŉ hospitaal geneem. Volgens Dollman is lede van die polisie en die brandweer ook na die toneel ontbied. Die provinsiale polisiewoordvoerder in Gauteng het Maroela Media na die burgerlugvaartowerheid verwys. Kabelo Ledwaba, woordvoerder van die burgerlugvaartowerheid, het bevestig die voorval word ondersoek.